b'\n_START_ARTICLE_\nPsilocibinas\n_START_SECTION_\nChemija\n_START_PARAGRAPH_\nPsilocibinas organizme greit praranda fosforo r\xc5\xabg\xc5\xa1ties liekan\xc4\x85 savo molekul\xc4\x97je. Taip jis virsta psilocinu, kuris ir sukelia pagrindinius efektus. Psilocibinas \xc5\xa1iek tiek tirpsta poliniuose tirpikliuose ir labai blogai nepoliniuose tirpikliuose. J\xc4\xaf galima susintetinti laboratorijoje i\xc5\xa1 psilocilino dviejomis reakcijomis. Bet tai daroma retai, nes b\xc5\xabtent pats psilocilinas ir yra aktyvi med\xc5\xbeiaga. Kaitinamas psilocibinas lengvai skyla.\n_START_SECTION_\nIstorija\n_START_PARAGRAPH_\nAlbertas Hofmanas pirmasis i\xc5\xa1tyr\xc4\x97 ir i\xc5\xa1skyr\xc4\x97 grynus psilocin\xc4\x85 bei psilocibin\xc4\x85. Vis d\xc4\x97lto gryb\xc5\xb3 ir kit\xc5\xb3 augal\xc5\xb3 poveikis ind\xc4\x97nams buvo \xc5\xbeinomas ir taikomas religin\xc4\x97se apeigose jau nuo prie\xc5\xa1istorini\xc5\xb3 laik\xc5\xb3. Meksikos vietov\xc4\x97se apsilank\xc4\x99 europie\xc4\x8diai jau XV am\xc5\xbeiuje min\xc4\x97jo apie pasteb\xc4\x97tas apeigas bei \xc4\xafvairi\xc5\xb3 med\xc5\xbeiag\xc5\xb3 vartojim\xc4\x85. Daugelis senov\xc4\x97s taut\xc5\xb3 vartojo arba toliau vartoja \xc5\xa1iuos grybus savo ritualin\xc4\x97se apeigose. Jos yra skirtos su\xc5\xbeadinti vaizduot\xc4\x99 ir parodyti \xc5\xbeyniui ateit\xc4\xaf, persp\xc4\x97ti apie pavojus, atsi\xc5\xbevelgiant \xc4\xaf patirtus vaizdus ir vizijas. Sukelta b\xc5\xabsena naudojama i\xc5\xa1valymo ceremonijoje, skirtoje save ar kitus apsaugoti bei i\xc5\xa1varyti blogas dvasias, aps\xc4\x97dimus, prakeikimus bei \xc4\xafvairias ligas. Sukeltas haliucinacijas, trans\xc4\x85, meditacij\xc4\x85 ir kitas s\xc4\x85mon\xc4\x97s b\xc5\xabsenas iki \xc5\xa1iol naudoja Amerikos ind\xc4\x97nai. Jiems \xc4\xafstatymai leid\xc5\xbeia naudoti \xc4\xafvairius augalus, nes tai religinio tipo apeigos. Jos b\xc5\xabna pri\xc5\xbei\xc5\xabrimos vyresniojo \xc5\xa1amano ar bendrijos i\xc5\xa1rinkto garbaus, i\xc5\xa1manan\xc4\x8dio \xc5\xbemogaus. Tai jokiu b\xc5\xabdu n\xc4\x97ra atliekama norint pasiekti pasitenkinim\xc4\x85 ar piktnaud\xc5\xbeiauti gamtos skirtais ir j\xc5\xb3 po\xc5\xbei\xc5\xabriu \xc5\xa1ventais augalais. Svarbu, kad tai atliekama su i\xc5\xa1manan\xc4\x8dio \xc5\xbemogaus pagalba, nes naudojant \xc5\xa1i\xc4\x85 med\xc5\xbeiag\xc4\x85 galima patirti rimtus poky\xc4\x8dius m\xc4\x85styme. Tai gali b\xc5\xabti pavojinga, nes \xc5\xbemogus gali tapti nenusp\xc4\x97jamu, kas gali b\xc5\xabti pavojinga pa\xc4\x8diam asmeniui bei aplinkiniams, tod\xc4\x97l b\xc5\xabtinas \xc5\xbemogus, kuris supranta ir i\xc5\xa1mano apie pavojus; toks \xc5\xbemogus da\xc5\xbenai vadinamas gidu.\n_START_SECTION_\nNaudojimas medicinoje\n_START_PARAGRAPH_\n1960 metais buvo m\xc4\x97ginta psilocibin\xc4\x85 naudoti medicinoje apetitui gerinti ir psichologin\xc4\x97ms problemoms gydyti, bet pritaikymas nei\xc5\xa1plito. Nuo 2001 met\xc5\xb3 MAPS atgaivino tokius tyrimus. Nors laikoma, kad med\xc5\xbeiaga nelegali, Narkotini\xc5\xb3 med\xc5\xbeiag\xc5\xb3 agent\xc5\xabra (DEA) i\xc5\xa1dav\xc4\x97 leidim\xc4\x85 med\xc5\xbeiag\xc4\x85 \xc4\xafvertinti ir i\xc5\xa1tirti pagal dabartinius mokslinius standartus, atsakant \xc4\xaf klausimus, ar ji pavojinga \xc5\xbemon\xc4\x97ms ir ar yra naudinga medicinai. Neseniai atlikti tyrimai mokslo \xc4\xafstaigose naudojant i\xc5\xa1grynint\xc4\x85 psilocibin\xc4\x85 siek\xc4\x97 \xc4\xafvertinti med\xc5\xbeiagos naud\xc4\x85, bandant \xc5\xbemon\xc4\x97ms pad\xc4\x97ti atsikratyti kompulsinio elgesio. Toks elgesys pasitaiko \xc4\xafvairiomis formomis, da\xc5\xbeniausiai po nervin\xc4\x97s traumos, ilgo streso. Tai gali b\xc5\xabti pastovus rank\xc5\xb3 plovimas, baim\xc4\x97 vairuoti ma\xc5\xa1in\xc4\x85, visk\xc4\x85 skai\xc4\x8diuoti po kelis kartus, tikrinti kelis kartus i\xc5\xa1\xc4\x97jus, ar yra u\xc5\xberakintos durys (obsessive compulsive disorder). Pirminiai duomenys patvirtino, kad \xc5\xa1i med\xc5\xbeiaga gali b\xc5\xabti naudinga pacientams, kuriems psichiatriniai vaistai ir psichoterapija nepadeda.  \xc5\xa0ie tyrimai, atsi\xc5\xbevelgia \xc4\xaf tai, kad serotoninas ir jo receptori\xc5\xb3 2A/2C agonizmas, kuris \xc4\xafprastas psilocibinui, pana\xc5\xa1us \xc4\xaf dabartinius vaistus, skirtus vienaip ar kitaip veikti serotonino receptorius, gydant \xc4\xafvairius nervinio tipo sutrikimus. Viena i\xc5\xa1 toki\xc5\xb3 lig\xc5\xb3 yra obsesinis-kompulsinis sutrikimas, kuriam gydyti buvo leista ligonin\xc4\x97je tirti \xc5\xa1i\xc4\x85 med\xc5\xbeiag\xc4\x85, taikant tikslias jos dozes ir grie\xc5\xbetus protokolus, siekiant apsaugoti \xc5\xbemog\xc5\xb3 nuo pa\xc5\xa1alini\xc5\xb3 poveiki\xc5\xb3. Dabartiniai tyrimai naudoja psilocibin\xc4\x85 kartu su psichoterapija, bandant suprasti ar \xc5\xa1i med\xc5\xbeiaga gali pad\xc4\x97ti nervinio tipo sutrikimams, kurie pasitaiko sergant IV laipsnio (paplitimas \xc4\xaf kitus organus) odos v\xc4\x97\xc5\xbeiu.\n_START_SECTION_\nEfektai\n_START_PARAGRAPH_\nEfektai prasideda ne i\xc5\xa1 karto, o pra\xc4\x97jus po kurio laiko, nes organizmui u\xc5\xbetrunka net iki valandos nuo doz\xc4\x97s pilnai \xc4\xafsisavinti med\xc5\xbeiagas. Pasitaiko, kad po vartojimo \xc5\xbemogus pamano, jog jam nieko taip ir nebus, o tuo metu pav\xc4\x97luotai, \xc5\xbemogui nesitikint, prasideda s\xc4\x85mon\xc4\x97s poky\xc4\x8diai. Tai gali b\xc5\xabti gan pavojinga, jeigu \xc5\xbemogus vienas arba tarp \xc5\xbemoni\xc5\xb3, kurie ne\xc5\xbeino k\xc4\x85 \xc5\xbemogus suvalg\xc4\x97 ir kada baigsis poveikis. \xc5\xbdmogus gali i\xc5\xa1sig\xc4\x85sti, kad poveikis nesibaigs ir taip atkreipti medik\xc5\xb3 d\xc4\x97mes\xc4\xaf, kuris gali b\xc5\xabti b\xc5\xabtinas, jeigu \xc5\xbemogus apimtas panikos ir sau pavojingas. Nuo pirm\xc5\xb3j\xc5\xb3 efekt\xc5\xb3 iki maksimali\xc5\xb3 per\xc4\x97jimas trunka dar valand\xc4\x85. Poveikis ima silpn\xc4\x97ti po 2-4 valand\xc5\xb3. I\xc5\xa1 viso poveikis trunka nuo 4 iki 7 valand\xc5\xb3. Priklausomai nuo emocin\xc4\x97s b\xc5\xabkl\xc4\x97s prie\xc5\xa1 pavartojim\xc4\x85 ir suvartotos doz\xc4\x97s poveikis gali gan smarkiai skirtis. Netiesioginis, bet daug ilgesnis poveikis gali u\xc5\xbetrukti savait\xc4\x99 laiko bei ilgiau. Tai gali b\xc5\xabti emocij\xc5\xb3 pasikeitimas, po\xc5\xbei\xc5\xabris \xc4\xaf gyvenim\xc4\x85 ir jo prasm\xc4\x99, \xc5\xbemogaus pasaul\xc4\x97\xc5\xbei\xc5\xabra gali visai pasikeisti. \xc5\xa0is dvasinio lygio poveikis, kuris gali tur\xc4\x97ti didel\xc4\x97s \xc4\xaftakos tolesniam \xc5\xbemogaus gyvenimui, yra apra\xc5\xa1ytas teologijos studento i\xc5\xa1 Hardvardo universiteto Walter Pahnke moksliniam darbe. 1962 metais Bostono universitete 20 student\xc5\xb3 buvo padalinti \xc4\xaf dvi grupes, vienai i\xc5\xa1 j\xc5\xb3 buvo duota psilocibino. Teologijos studentai tada steb\xc4\x97jo liturgij\xc4\x85 ba\xc5\xbeny\xc4\x8dioje, po kiek laiko jie apra\xc5\xa1\xc4\x97 savo patyrimus. Buvo pasteb\xc4\x97ta, kad patirti dvasinio lygio i\xc5\xa1gyvenimai ilgam paveik\xc4\x97 \xc5\xbemones._NEWLINE_Efektai d\xc4\x97l patogumo suskirstyti \xc4\xaf: laukiamus, neutralius ir neigiamus. D\xc4\x97l ilgalaikio vartojimo joki\xc5\xb3 papildom\xc5\xb3 sutrikim\xc5\xb3 neatsiranda, nors tai n\xc4\x97ra gerai i\xc5\xa1tirta, o \xc5\xbemon\xc4\x97ms, turintiems genetin\xc4\xaf polink\xc4\xaf \xc4\xaf depresij\xc4\x85, nors ir silpnesnis nei LSD, vis tiek gali paskatinti depresijos ar kito psichinio sutrikimo i\xc5\xa1sivystym\xc4\x85, ypa\xc4\x8d jeigu t\xc4\x97vai tur\xc4\x97jo priklausomyb\xc4\x97s ar kit\xc5\xb3 psichini\xc5\xb3 sutrikim\xc5\xb3.'